Suomen Pankin pääjohtaja Erkki Liikanen oli eduskunnan talousvaliokunnan kuultavana.

Maailmantaloudessa on nähty viime aikoina useitakin vaaran merkkejä, jotka voisivat toteutuessaan johtaa jopa uuteen talouskriisiin. Näitä käsitteli myös Suomen Pankin pääjohtaja Erkki Liikanen tänään puhuessaan eduskunnan talousvaliokunnalle.

Hänen mukaansa talouden mittarit ovat edelleen suhteellisen positiivisessa asennossa. Riskit ovat nimenomaan poliittisia. Esimerkkinä on kauppapolitiikka, joka voi vaikuttaa investointipäätöksiin, mikä voi olla kasvun kannalta ongelmallista.

– Myös Lähi-idän epävarmuus on suurempaa kuin pitkään aikaan, Liikanen totesi SP:n pääjohtajan julkisessa kuulemisessa.

Poliittiset tekijät ovat Liikasen mukaan suuria riskejä, vaikka olot ovat tällä hetkellä hyvät ja talouskasvu on laaja-alaista. Edelliseen kriisiin verrattuna euroalueen pankit ovat kuitenkin selvästi paremmassa kunnossa.

– Vuosina 2007–2008 pankkien omat pääomat olivat alhaiset. Mikä pahinta, ne eivät olleet oikeaa pääomaa. Nyt on enemmän ja parempaa pääomaa, Liikanen totesi.

Hoitamattomat luotot ovat kuitenkin edelleen varsinkin Etelä-Euroopan pankkien rasitteena, vaikka niitä on saatu alennettua.

Vuonna 2012 tehtiin oikea päätös pankkiunioniin menemisestä, mikä on parantanut viime vuosien tilannetta, Liikanen sanoi. Yhteinen pankkivalvonta helpottaa hänen mukaansa pankkien tilanteen analysointia.

Yhteinen riskiasemaan perustuva talletussuoja vähentää pankkien halua ottaa tarpeettomia riskejä. Myös sijoittajat tietävät uuden lainsäädännön myötä, että velkapaperit voivat joutua kriisinhallintamenettelyyn.

– Pitää olla perälauta, joka on uskottava. Jos se on riittävän uskottava, sitä ei tarvitse käyttää, Liikanen sanoi.

Hänen mukaansa vielä puuttuvan yhteisen talletussuojan aikaansaaminen olisi nyt tärkeysjärjestyksessä ensimmäisenä.

Suomen nykyhallitus on suhtautunut talletussuojaan periaatteessa myönteisesti, mutta korostanut, että pankkien riskejä pitää ensin vähentää.

Suomesta Liikanen nosti esiin eläkeuudistuksen, joka parantaa julkisen talouden kestävyyttä. Julkisen talouden alijäämää pitäisi saada alemmaksi ja työllisyysastetta ylemmäksi, hän sanoi.

Hyväksi Liikanen mainitsi myös viime tulokierroksen, jossa vientisektori määrittää palkkojen kehityksen.

– Se on asia, jota Suomen Pankki on ajanut pitkään.